Linhart, Patrick, poslanec NR SR (2022-10-07):
Ďakujem za slovo. Mne bolo odporúčané stiahnuť svoj zákon a dať ho ako pozmeňujúci a doplňujúci návrh. Takže, pán Dostál, to bude tiež ďalší prílepok, ako ste to vy nazvali. (Reakcia z pléna.) Ďakujem, výborne, si sa prihlásil. Ja aj čakám, samozrejme, že odboj zo strany SaS aj vysvetlím potom že prečo, ale mne to nevadí, to je úplne v poriadku. Rád by som odôvodnil teda svoj pozmeňujúci a doplňujúci návrh. Jedná sa v podstate o návrat odbytových centier, čiže výkupní, ktoré sme tu mali do roku ´89 a ktoré boli zlikvidované. Čiže toto je historická chvíľa, kde som od ministra financií doslova vypáčil 40 mil. eur na tento projekt pre ministerstvo pôdohospodárstva a chceme obnoviť to, čo Slovensku patrí, a to sú slovenské kvalitné potraviny z polí a od našich poctivých výrobcov, ktoré sa budú vykupovať do týchto odbytových centier, následne testovať, máme tu kauzy s poľským mäsom, takže vieme, prečo to testovanie je veľmi dôležité. Následne sa budú testovať a bez akejkoľvek marže, že za tú istú nákupnú cenu sa budú dodávať do škôl, škôlok, nemocníc, armády, jednoducho do spoločného verejného stravovania. Ja si myslím, že naše deti v školách, v škôlkach, chorí pacienti v nemocniciach a naši rodičia v domovoch dôchodcov si zaslúžia, ako aj všetci ostatní kvalitnú stravu, ktorá je testovaná a ktorá pochádza z našich polí, z našich výrobní a od našich gazdov. Rád by som ešte k tomuto pozmeňujúcemu a doplňujúcemu návrhu ako odôvodnenie, ako časť odôvodnenia povedal tú cestu, ako sme sa dopracovali vlastne k tomuto pozmeňujúcemu a doplňujúcemu návrhu. Dopracovali sme sa tak, že začal som riešiť potravinový semafor pre školy, škôlky a nemocnice. Pánom Gröhlingom táto aktivita bola zastavená a bola daná do rúk pani Halgašovej, ktorá tu sedí. A pani Halgašová si na to urobila týždeň piár v televíziách, no a keď som sa teraz vrátil na ministerstvo školstva po tom, čo pán Gröhling odovzdal svoju funkciu, a máme tu nového ministra a povedal teda, poďme pracovať ďalej na tomto projekte, pretože vznikla veľká medzirezortná skupina medzi piatimi ministerstvami a pracujeme na tomto projekte celé leto, tak mi bolo povedané, že to bola aktivita, samotná aktivita pani Halgašovej a na ministerstve o tom nič nevedia. Takže v podstate sa nič nezmenilo v tom stravovaní v školách. Bol to, ja som to nazval, podvod na deťoch a samozvaná piár kampaň pani kolegyne. A, prosím, pani kolegyňa, neber to ako osobný útok, toto je fakt, ktorý som dostal, len hovorím o faktoch. Takže rovnako ako povedal pán minister hospodárstva, pán Sulík tu sedí predo mnou, tak ako sa nič neurobilo na ministerstve hospodárstva pre ľudí, tak takisto nič sa neurobilo ani na ministerstve školstva, čo ma teda neprekvapuje od strany odborníkov, tzv. samozvaných pseudoodborníkov. Takže ja nečakám teda, že tento pozmeňovák ani SaS podporí, pretože napriek tomu, že si zakladáte stránky facebookové z našich polí slovenských a neviem čo, sedí predo mnou bývalá riaditeľka PKS, ktorá jednoducho zastávala, Potravinová komora Slovenska, zastávala veľké nadnárodné firmy a koncerny typu Nestlé a Danone, ktoré už tiež, teraz som počul, že z PKS-ky údajne utiekli. A ja teda nečakám, že aj keď sa budeme všetci tváriť, lebo SaS-ka sa teda tvári, jak chcú pomôcť slovenským roľníkom a tak ďalej, tak nejedná sa o polia ani o oligarchu Sabola, ani o nikoho iného. Sú to normálni, obyčajní slovenskí pestovatelia, gazdovia a poctiví potravinári a títo ľudia potrebujú istotu. Potrebujú istotu v tom, že keď vyprodukujú nejaký produkt, napríklad paradajku, tak tá paradajka nemusí s uhlíkovou stopou cestovať niekde milión kilometrov a nebude sa tam predávať za nejakú podradnú cenu, do Nemecka dajme tomu, ale tá paradajka zostane na Slovensku a zostane, pristane na tanieri v školách, škôlkach a v nemocniciach ľuďom, ktorí si ju zaslúžia a potrebujú. Celý systém je navrhnutý tak a tých 40 mil. ide, ja by som to teda zdôvodnil, že prečo taká suma. Je to rozdelené na tri roky, tento rok 9 mil. euro, ďalší rok je tam, myslím, nejakých 10 – 17 mil., potom 20, presnú sumu úplne že neviem do centa, ale je to zhruba 40 mil., cca. A je to rozvrhnuté tak, že vysvetlím ten systém, ako bude fungovať. Niekedy sme mali za socializmu odbytové centrá, čiže výkupne, kde pestovatelia z okolia pestovali, ja neviem, papriku a gazdovia chovali prasiatka a tak ďalej. No a vykupovali sa tie produkty do tých výkupní takzvaných, to je ten krátky odbytový reťazec, čo teraz navrhujem, a testovalo sa. Totiž tie potraviny boli testované, mali sme nad tým absolútnu totálnu kontrolu a následne išlo to do lokálnych potravín, do škôl a tak ďalej. A v rámci makrobiotiky je veľmi dobré, pokiaľ konzumujete potraviny z vášho okolia, nie niekde z druhej strany z Austrálie alebo niekde z Japonska alebo Číny a bohvie odkiaľ. Takže vraciame sa naspäť k tomu, čo sme si zničili od osemdesiateho deviateho, a ja hovorím, ja verím, že strana SaS zahlasuje za, pretože inak by vlastne v podstate iné hovorili, inak konali. Ja... boli tu námietky, boli tu námietky, že to, čo predkladám, nie je v súvislosti s EÚ legislatívou. Tak ja tú legislatívu tu celú mám so sebou a môžem povedať, že z legislatívneho... (Prerušenie vystúpenia predsedajúcim.)